Nehawu steun Ramaphosa vir ANC-presidentskapAdjunkpresident Cyril Ramaphosa (links) en pres. Jacob Zuma (regs) (21 Mei 2014) Foto: GCIS Die grootste staatsdiensvakbond, die National Health and Allied Workers Union (Nehawu), het Saterdag gesê hy sal adj.pres. Cyril Ramaphosa steun om pres. Jacob Zuma as ANC-president op te volg by die party se verkiesingskonferensie in Desember. Nehawu het in ŉ verklaring gesê die vakbond het ná afloop van sy 11de nasionale kongres vandeesweek in Boksburg besluit hy sal Ramaphosa einde vanjaar steun. “Kongresgangers het dus die nasionale vakbond opdrag gegee om deur sy nasionale en provinsiale strukture ŉ veldtog te voer vir ŉ progressiewe leierskap om by die 54ste ANC-konferensie na vore te tree ter ondersteuning van ŉ program vir ŉ meer radikale tweede fase van ons oorgang,” het Nehawu gesê. Nehawu is die grootste affiliaal van Cosatu en het ongeveer 273 000 lede. Hoewel die vakbond meen die alliansie tussen die ANC, Cosatu, die SAKP en die Suid-Afrikaanse burgerlike organisasie Sanco is steeds strategies relevant, het die vakbond ook die feit verwelkom dat die SAKP nou versoek dat die alliansie aangepas word. “Soos ons oor die jare geleer het met die instelling van die Cosatu 2015-plan, is die aanpassing van die alliansie uiteindelik ŉ funksie wat bepaal word deur die magte op voetsoolvlak. Daar is by die kongres ooreengekom dat korrupsie en korporatiewe staatskaping steeds ŉ integrale deel van die teenrewolusie bly,” lui die verklaring. “Daar is besluit dat die vakbond die SAKP dus aktief moet ondersteun om die breeds moontlike patriotiese front te bou om ons demokrasie te verdedig en te bevorder en nasionale soewereiniteit te verdiep om staatskaping, korrupsie en alle vorme van manipulasie van ons nasionale rykdom en openbare hulpbronne te beveg.”